CELEX: 62018CN0154
Language: lv
Date: 2018-02-27 00:00:00
Title: Lieta C-154/18: Lūgums sniegt prejudiciālu nolēmumu, ko 2018. gada 27. februārī iesniedza The Labour Court, Ireland (Īrija) – Tomás Horgan, Claire Keegan/Minister for Education & Skills, Minister for Finance, Minister for Public Expenditure & Reform, Īrija un Attorney General

14.5.2018   
            
            
               LV
            
            
               Eiropas Savienības Oficiālais Vēstnesis
            
            
               C 166/22
            
         Lūgums sniegt prejudiciālu nolēmumu, ko 2018. gada 27. februārī iesniedza The Labour Court, Ireland (Īrija) – Tomás Horgan, Claire Keegan/Minister for Education & Skills, Minister for Finance, Minister for Public Expenditure & Reform, Īrija un Attorney General
   
   (Lieta C-154/18)
   (2018/C 166/29)
   Tiesvedības valoda – angļu
   
      Iesniedzējtiesa
   
   
      The Labour Court, Ireland
   
   
      Pamatlietas puses
   
   
      Prasītāji: Tomás Horgan, Claire Keegan
   
   
      Atbildētāji: Minister for Education & Skills, Minister for Finance, Minister for Public Expenditure & Reform, Īrija un Attorney General
   
   
      Prejudiciālie jautājumi
   
   
               1)
            
            
               Vai saskaņā ar Padomes Direktīvas 2000/78/EK (2000. gada 27. novembris), ar ko nosaka kopēju sistēmu vienlīdzīgai attieksmei pret nodarbinātību un profesiju (1) 2. panta [2. punkta] b) apakšpunktu uzskatāms, ka ir izveidojusies netieša diskriminācija vecuma dēļ, ja dalībvalsts kā darba devējs ir ieviesusi zemākas algas skalas, kas tiek piemērotas valsts skolu skolotāju profesijas jaunpienācējiem, saglabājot negrozītu darba samaksu tiem skolotājiem, ar kuriem jau izveidotas darba tiesiskās attiecības, ņemot vērā to, ka:
               
                           (a)
                        
                        
                           grozītās algas skalas un esošās algas skalas tiek piemērotas visiem attiecīgajā kategorijā esošajiem skolotājiem, neatkarīgi no viņu vecuma;
                        
                     
                           (b)
                        
                        
                           brīdī, kad viņi tika pieņemti darbā un viņiem tika piemērota atbilstošā algas skala, nepastāvēja nekādas atšķirības vecuma profilā starp tiem, kuri atradās visaugstāk apmaksātajā grupā un tiem, kuri atradās viszemāk apmaksātajā grupā;
                        
                     
                           (c)
                        
                        
                           grozīto algas skalu ieviešanas rezultātā ir izveidojusies būtiska atšķirība darba samaksā starp divām tādu skolotāju grupām, kuri ir iesaistīti līdzvērtīgā darbā;
                        
                     
                           (d)
                        
                        
                           to personu vidējais vecums, kurām piemērotas samazinātās algas skalas, ir zemāks nekā to personu vidējais vecums, kurām piemērotas sākotnējās algas skalas;
                        
                     
                           (e)
                        
                        
                           brīdī, kad tika ieviestas zemākas algas skalas, saskaņā ar valsts statistikas rādītājiem 70 % no amatā ieceltajiem skolotājiem bija 25 gadus veci vai jaunāki, un ir atzīts, ka šāds vecuma profils bija raksturīgs valsts skolas jaunpienācēju profilam jebkurā citā gadā; un
                        
                     
                           (f)
                        
                        
                           valsts skolu skolotāji, kuri uzsākuši darbu profesijā 2011. un turpmākajos gados, ir saskārušies ar acīmredzamu finansiāli nelabvēlīgu situāciju salīdzinājumā ar viņu kolēģiem, kas iecelti amatā pirms 2011. gada?
                        
                     
         
               2)
            
            
               Apstiprinošas atbildes gadījumā uz pirmo jautājumu – vai zemākas algas skalas ieviešana var tikt objektīvi attaisnota ar prasību sasniegt vidēja termiņa un ilgtermiņa strukturālu samazinājumu valsts pārvaldes izmaksās, ņemot vērā budžeta ierobežojumus, ar kuriem valsts saskārusies un/vai labu darba tiesisko attiecību ar esošajiem valsts pārvaldē un civildienestā nodarbinātajiem saglabāšanas nozīmīgumu?
            
         
               3)
            
            
               Vai atbilde uz otro jautājumu būtu citāda gadījumā, ja valsts būtu guvusi līdzīgu ietaupījumu, samazinot darba samaksu visiem skolotājiem daudz zemākā apmērā nekā tas samazinājums, kas tika piemērots tikai jaunpieņemtajiem skolotājiem?
            
         
               4)
            
            
               Vai atbilde uz otro un trešo jautājumu būtu citāda, ja lēmums nesamazināt algas skalas, kas tiek piemērotas skolotājiem, kuri jau uzsākuši darba tiesiskās attiecības, tiktu pieņemts, pamatojoties uz valdības kā darba devēja un arodbiedrību kā valsts pārvaldē nodarbināto pārstāvju noslēgto darba koplīgumu, ar kuru valdība uzņēmās saistības turpmāk nesamazināt darba samaksu tobrīd valsts pārvaldē nodarbinātajiem, kuri jau tikuši pakļauti darba samaksas samazinājumiem un [ņemot vērā] sekas uz darba tiesiskajām attiecībām, kas rastos gadījumā, ja šis līgums tiktu pārkāpts, kā arī ievērojot faktu, ka jaunā algas skala, kas tika ieviesta 2011. gadā, neietilpa darba koplīgumā?
            
         
      (1)  OV 2000, L 303, 16. lpp.